**Önk/8-12/2020.**

**J e g y z ő k ö n y v**

Készült a Csongrád Városi Önkormányzat Képviselő-testületének **2020. október 29-én** *(csütörtökön),* **09.00 órai**kezdettel megtartott **12.** (rendes) nyilvános üléséről.

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Gyovai Gáspár alpolgármester, Bartókné Vincze Zsuzsanna, Gyovai Zsolt, Dr. Kádár László Levente, Laczkó Zsolt, Máté Attila, Murányi László, Nagypál Sándor képviselők, ***összesen 10-en,***

Dr. Juhász László jegyző, Dr. Barcsi Judit aljegyző, Kruppa István, a gazdálkodási iroda vezetője, Vinczéné Dudás Katalin, a Szociális és Lakásügyi Iroda vezetője, Szepesi Dóra, kulturális referens,

Dr. Szubally Brúnó, a Csongrádi Járási Hivatal vezetője, Kun József r.alezredes, városi rendőrkapitány, Kajtár István c.tű.alezredes, a Csongrádi Hivatásos Tűzoltóság parancsnoka, Komlósi Mihály, a Városellátó Intézmény vezetője, Dr. Hörömpöliné Víkor Katalin, a Csongrádi Művelődési Központ és Városi Galéria mb. vezetője.

**Az ülésről igazoltan távolmaradt**: Dr. Somogyi Árpád és Dr. Törőcsik Attila képviselők.

**Napirend előtt:**

1.) Bedő Tamás polgármester: Köszönti a megjelent képviselőket, valamint a meghívott vendégeket. Megállapítja, hogy az ülés határozatképes, mert a képviselő-testület 10 tagja jelen van.

2.) Bedő Tamás polgármester: A mai ülés napirendjét a kiküldött meghívó szerint, azzal a módosítással bocsátja szavazásra, hogy

***- sürgősségi indítványt*** tesz a ***Z/4*** számú ***„Hozzájárulás a csongrádi Ipari Park bővítéséhez.”*** tárgyú szóbeli előterjesztés megtárgyalására, egyben javasolja a ***zárt ülésen*** történő tárgyalását.

A Képviselő-testület egyhangúlag, 10 igen szavazattal egyetért az indítvánnyal.

Bedő Tamás polgármester a fenti döntésre figyelemmel, szavazásra bocsátja az ülés napirendjét.

A Képviselő-testület egyhangúlag, 10 igen szavazattal a következő határozatot hozza:

**109/2020. (X. 29.)önkormányzati**

**H a t á r o z a t**

Csongrád Városi Önkormányzat Képviselő-testülete a **2020. október 29-ei** ülésének napirendjét a következők szerint állapítja meg:

**Napirendi pontok:**

1. 2020. évi költségvetés III. negyedéves előirányzat módosítása
2. Saját bevételek és az adósságot keletkeztető ügyletekből eredő kötelezettségnek a költségvetési évre és az azt követő 3 évre történő bemutatásának módosítása

**3.** Javaslat a helyi kitüntető cím, valamint díjak alapításáról és adományozásáról szóló 20/2013. (XI.21.) önkormányzati rendelet módosítására

**4.** Beszámoló a Csongrádi Települési Értéktár Bizottság tevékenységéről

## 5. Művelődési Központ és Városi Galéria intézményvezetői megbízás meghosszabbítása, intézményvezetői pályázat kiírása

## 6. A Csongrádi Alkotóház igazgatói pályázatának kiírása

**7.** A Gazdasági Ellátó Szervezet intézményvezetői pályázatának kiírása

**8.** Javaslat az Úttörő utca, Hámán Kató utca és a Rózsa Ferenc utca átnevezésére

**9.** Pályázat benyújtása az illegális hulladéklerakók felszámolásának támogatására

**10.** Általános iskolai körzetek kialakításával kapcsolatos vélemény

**11.**  A Belsővárosi Szent Rókus-templom felújításának előkészítése

**12.** Tájékoztatás a lejárt határidejű határozatok végrehajtásáról

**Zárt ülés:**

## Z/1. Javaslat Szociális Díj adományozására

**Z/2.** Javaslat a csongrádi 5878 hrsz-ú ingatlan értékesítésére

**Z/3.** A Pure Music Kft. kérelme üzemeltetési díj részbeni elengedésére

**Z/4.** Hozzájárulás a csongrádi Ipari Park bővítéséhez

Bedő Tamás polgármester: Napirendek előtt **Máté Attila** képviselő úr „*Konyhakertek”* címen, **Laczkó Zsolt** képviselő úr „*Környezetvédelem”* témában kíván hozzászólni, valamint **Gyovai Gáspár** alpolgármester úr jelezte napirend előtti hozzászólását.

Máté Attila: A konyhakertek program eredményhirdetése ősszel szokott lenni, de mivel a pályázaton indulók között elég sok az idős ember, a vírusveszélyre tekintettel, polgármester úrral egyeztetve javasolja, hogy erre majd tavasszal kerüljön sor, amennyiben a járványhelyzet megengedi. Akkor tartanák meg a következő év nevezésével együtt az eredményhirdetést is. Köszönetet mond azoknak az indulóknak, akik ebben az évben is támogatták a kezdeményezést és kertjüket megmutatva - digitális formában – indultak a pályázaton.

Laczkó Zsolt: A COVID megjelenése előtt kérte, hogy hozzanak létre egy új bizottságot, ami az állat-, környezet-és természetvédelemmel foglalkozik. Megérti, hogy a járványhelyzet miatt erre nem került sor, de mivel ez a vírus valószínűleg nagyon sokáig itt lesz közöttünk, meg kell tanulni vele együtt élni, szeretné, ha a felvetésével foglalkoznának, mert továbbra is úgy gondolja, hogy szükség van erre a bizottságra. Ezt úgy is el tudná képzelni, hogy a városgazdasági, ügyrendi-és összeférhetetlenségi bizottság újra felállna és hozzácsatlakozna a környezetvédelmi csoport, így el tudná látni a feladatát öt fővel. Meglátása szerint, ez nem kerülne több pénzbe, csak egy átcsoportosításra lenne szükség. Kéri polgármester urat, hogy a bizottság létrehozásának az előkészítését engedélyezze, majd miután a testület elé kerül a téma, arról név szerinti szavazást kér.

Bedő Tamás: Az ügyben több egyeztetést folytattak, az álláspontját hamarosan meg fogják ismerni. A szándékkal alapvetően egyetért.

Gyovai Gáspár: Előadja, hogy 30 évvel ezelőtt, áprilisban volt az első szabad országgyűlési választás, majd az év októberében az első helyi önkormányzati választás. Az utóbbi kétfordulós volt: szeptember 30-án és október 14-én. Csongrádon 1990. október 29-én tartotta az első önkormányzat alakuló ülését.

Abban a választási ciklusban 19 tagja volt a képviselő-testületnek, a polgármestert a testület tagjai közül választotta meg Losoncziné Piroska Réka személyében.

Az akkori testület tagjai: Balogh György, Dr. Bodor János, Fülöp Mihály, akit Molnár József váltott fel, Gál Lajosné, Dr. Gál József, Horváth-Varga János, Horváth-Varga Sándor, Kaszanyitzky Gyula, Koncz József, Losoncziné Piroska Réka, Máté Pál, Murányi László, Nagyistók Tibor, Nagymihály Gábor, Nagypál Sándor, Pászti-Tóth Gyula, Dr. Sándor Antalné, Szurgent János és Vincze László.

A képviselő-testület politikai összetétele: 4 fő SZDSZ, 3 fő KDNP, 3 fő Független Kisgazda Párt, 3 fő MDF, 2 fő Fidesz, 1 fő MSZP és 3 független képviselő.

Dr. Sándor Antalné volt a korelnök, ő nyitotta meg az alakuló ülést.

A választási törvény módosítása miatt, a következő ciklusban egy képviselővel csökkent a testület létszáma, a polgármestert közvetlenül választották. 2010-ben ismét csökkent az egyéni képviselők száma.

Az 1990. október 29-ei alakuló ülésen Dr. Sándor Antalné azt mondta, hogy a képviselő-testület egy emberként szeretne a városért tenni. Véleménye szerint ennek megfelelően dolgozott az akkori testület, ami a mai napig kihat a testület munkájára, mert azóta is mindenki igyekszik felelősségteljesen ellátni a feladatát. Vannak, akik már nincsenek közöttünk, de Nagypál Sándor és Murányi László azóta is képviselők. Nyolc alkalommal volt megmérettetés, Nagypál Sándort mind a 8 alkalommal megválasztották képviselőnek. Murányi László 1998-ban nem indult a választókörzetében képviselőnek, mert polgármesternek indult, de nem választották meg, és a listán bekerült képviselőnek, így ő is folyamatosan, 30 éve képviselő.

Mind kettőjüknek hosszú időn keresztül szavazott bizalmat a lakosság és mindig igyekeztek maximálisan képviselni a választópolgárok és a város érdekét.

A Polgármester Úrral és Cseri Gábor alpolgármester úrral úgy gondolták, hogy a 30 éves évforduló alkalmából szeretnék megköszönni az eddigi munkájukat, amit a városért tettek.

Bedő Tamás: Megköszöni Gyovai Gáspár alpolgármester úrnak a megemlékezést és a múlt felidézését. Azért is ő szólt a nevünkben, mert a két érintett képviselő társa után ő az, aki a legrégebb óta - 1994-től - megszakítás nélkül tagja a képviselő-testületnek. Gratulál és jó egészséget kíván Nagypál Sándor és Murányi László képviselőknek.

A Covid járvánnyal kapcsolatban elmondja, hogy a tegnapi napon megjelent egy olyan hír, amit hivatalosan felé nem erősítettek meg, de a különböző megbízható forrásokból értesülhettek, hogy Csongrád városában is elhunyt egy olyan csongrádi illetőségű személy, akinek igazolt koronavírus fertőzése volt. Természetesen a közvetlen halálok a vizsgálatokból derül majd ki, de amit nem szerettek volna, hogy bekövetkezzen, sajnos megtörtént. Ezért nyomatékosan kéri a maszkhasználatot, mert jelenleg az az egyetlen olyan – a kézmosás és távolságtartás mellett – lehetőség, amivel a vírus átadását és átvételét tudják korlátozni, akadályozni.

Csongrád város a lakosság arányát tekintve, a megyei átlaghoz képest kisebb fertőzéssel bír, de így is bekövetkezhet a legrosszabb. Korábban hoztak róla döntést, hogy a piacon kötelező a maszk viselése. Fokozott ellenőrizésre lehet számítani a holnapi napon és szombaton is a rendőrség, közterület-felügyelet részéről. A jövő héten ül az operatív törzs, ahol áttekintjük mindazon zártkörű rendezvényeinket az önkormányzati intézményekben, amelyeknek esetleges korlátozása szükséges. Úgy gondolja, figyelembe kell venni mindazon szakmai nyilatkozatokat, amelyek a napokban is elhangzottak, utoljára Szlávik János részéről, hogy sok új fertőzött leginkább rendezvényen találkozott ezzel a vírussal. A jövő héten újabb intézkedések lesznek, amelyek semmilyen szempontból nem érintik az önkormányzati intézmények alapműködését. Az a lényeg, hogy az óvodák, szociális intézmények, a különböző szolgáltató terek működjenek, de biztos, hogy érinteni fogja az intézmények által megszervezett rendezvények jövőbeni sorsát. Kéri, vegye mindenki komolyan ezt a vírust, hiszen hónapokig velünk lehet és szeretnék, ha ez a relatív alacsony csongrádi fertőzöttség - jelenleg 60-70 fertőzött - akikről tudnak, amit néggyel meg lehet szorozni, nem fog jelentősen növekedni. Csongrád város lakosságának kb. 1,5 – 2 %-a hordozhatja ezt a vírust, vagy már átesett rajta. Folyamatosan fog tájékoztatást adni az aktuális helyzetről.

**Napirendek tárgyalása:**

1. **2020. évi költségvetés III. negyedéves előirányzat módosítása**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság megtárgyalta az előterjesztést, amit egyhangúlag, 6 igen szavazattal támogattak. Nagyon lényeges és ezt tudnia kell a csongrádiaknak, hogy a Magyar Kormány a januári bérváltozásokkal kapcsolatban Csongrádnak közel 50 mFt bérkiegészítést ítélt meg, amelynek első részét, kb. 25 mFt-ot már megkaptak, sőt még van egy 10 %-os béremelés az óvónőknek és a további pénzeket kb. 5-6 mFt-os osztásban kapják meg év végéig.

Az iparűzési adó jobban teljesült, mint gondolták. 880 mFt körül terveztek és 992 mFt érkezett be. Megközelítőleg10 mFt ment el a járvánnyal kapcsolatos költségekre, de ebben benne van egy szúnyogfüstölő vásárlása is, illetve a Polgármesteri Hivatal udvarának térkövezése, a bokrosi konyha kapubejárója, ezek egyike sem tűrt már halasztást.

Napirendtől eltérően elmondja, ritkán van a testület életében olyan, hogy a napirend előtti felszólalások nem kérnek számon, nem vádolnak, hanem értelmes, helyén való felszólalások.

Megköszöni Nagypál Sándor képviselő társa nevében Gyovai Gáspár alpolgármester úr eszpozéját.

Bedő Tamás bejelenti, hogy az egészségügyi bizottság véleményét a mai napon Nagypál Sándor képviselő úr, bizottsági tag fogja ismertetni.

Nagypál Sándor az egészségügyi és szociális bizottság tagja elmondja, hogy a bizottság egyhangúlag, 4 igen szavazattal támogatja a rendelet-tervezetet.

Bedő Tamás szavazásra bocsátja a rendelet-tervezetet.

A képviselő-testület egyhangúlag, 10 igen szavazattal megalkotja következő rendeletét:

**31/2020. (X. 30)önkormányzati**

Pü/37-2/2020.

**R e n d e l e t**

Csongrád Városi Önkormányzat Képviselő-testülete megalkotja a ***31/2020. (X. 30.)***önkormányzati rendeletét ***a Csongrád Városi Önkormányzat 2020. évi költségvetéséről és annak végrehajtásáról, a költségvetési gazdálkodás vitelének szabályairól*** szóló 5/2020.(II. 21.)önkormányzati rendelet módosításáról.

Erről jegyzőkönyvi kivonaton értesítést kap:

1. Képviselő-testület tagjai

2. Gazdálkodási Iroda

1. **Saját bevételek és az adósságot keletkeztető ügyletekből eredő kötelezettségnek a költségvetési évre és az azt követő 3 évre történő bemutatásának módosítása**

Bedő Tamás polgármester: Miután be van nyújtva egy hitelkérelem a barnamezős beruházáshoz, illetve, majd amikor a folyószámlahitel kérelmet benyújtják, erre szükség lesz. Egy technikai jellegű előterjesztés.

**Bizottsági vélemény:**

Murányi László a városgazdasági, ügyrendi és összeférhetetlenségi bizottság elnöke elmondja, hogy a bizottság egyhangúlag támogatja az előterjesztést.

Bedő Tamás szavazásra bocsátja a határozati javaslatot.

A képviselő-testület egyhangúlag, 10 igen szavazattal a következő határozatot hozza:

**110/2020. (X. 29.)önkormányzati**

PÜ-1/3/2020.

**H a t á r o z a t**

Csongrád Városi Önkormányzat Képviselő-testülete megtárgyalta a *„Saját bevételek és az adósságot keletkeztető ügyletekből eredő kötelezettségeknek a költségvetési évre és az azt követő 3 évre történő bemutatásának módosítása”* tárgyú előterjesztést és a következő döntést hozza:

1. Csongrád Városi Önkormányzat Képviselő-testülete elfogadja a táblázat szerint a saját bevételek és az adósságot keletkeztető ügyletekből eredő kimutatott kötelezettségek 2020-as költségvetési évet és az azt követő 3 évet érintő összegét, egyúttal a 7/2020. (I.22.) sz. határozatot hatályon kívül helyezi.

 Adatok Ft-ban

|  |  |  |  |  |
| --- | --- | --- | --- | --- |
| **Megnevezés** | **2020.** | **2021.** | **2022.** | **2023.** |
| **Tervezett helyi és átengedett adó**  | **992 448 834** | **1 050 000 000** | **1 070 000 000** | **1 100 000 000** |
| **Az önkormányzat egyéb sajátos bevételei:** | **211 660 000** | **219 200 000** | **223 200 000** | **227 200 000** |
| - lakbér | 36 000 000 | 40 000 000 | 42 000 000 | 44 000 000 |
| - bérleti díj  | 97 200 000 | 99 200 000 | 101 200 000 | 103 200 000 |
| - tárgyi eszközök, immateriális javak értékesítése  | 47 000 000 | 50 000 000 | 50 000 000 | 50 000 000 |
| - osztalék, koncesszió | 31 460 000 | 30 000 000 | 30 000 000 | 30 000 000 |
| **Saját folyó bevétel** | **1 204 108 834** | **1 269 200 000** | **1 293 200 000** | **1 327 200 000** |
| **Rövid lejáratú kötelezettségek:**  |   |   |   |   |
| - tőketörlesztés (hitel, kötvény) | 28 884 000 | 32 694 000 | 36 504000 | 36 504 000 |
| - kamat  | 7 716 000 | 6 163 000 | 5 174000 | 4 045 000 |
| *Összesen*  | *36 600 000* | *38 857 000* | *41 678 000* | *40 549 000* |
| **Rövid lejáratú kötelezettséggel** **csökkentett saját folyó bevétel** | **1 167 508 934** | **1 230 343 000** | **1 251 522000** | **1 286 651 000** |
|  |
| **Korrigált saját folyó bevétel =**  | **583 754 467** | **615 171 500** | **625 761 000** | **643 325 500** |
| **éves kötelezettségvállalás felső határa (50%)**  |
| **Kezességvállalás** (beváltott)  |  |  |  |  |
| - Csongrádi Közmű Szolgáltató Kft. |  |  |  |  |
| - CSOTERM hitelfelvétel  |  |  |  |  |
|  | **583 754 467** | **615 171 500** | **625 761 000** | **643 325 500** |
| **2020-2023. években éves** |
| **kötelezettségvállalás felső határa** |
|  |  |  |  |  |
|  |  |  |  |  |

1. A Képviselő-testület felkéri a Polgármestert, hogy a „*Saját bevételek és az adósságot keletkeztető ügyletekből eredő kötelezettségeknek a költségvetési évben és az azt követő 3 évben elnevezésű módosítások”* táblájának az Önkormányzat 2020. évi költségvetési rendeletén történő átvezetéséről gondoskodjon.

Határidő: a IV. negyedéves előirányzat módosítás ideje

Felelős: Bedő Tamás polgármester

Erről jegyzőkönyvi kivonaton értesül:

1. Képviselő-testület tagjai
2. Dr. Juhász László jegyző
3. Gazdálkodási Iroda

**3. Javaslat a helyi kitüntető cím, valamint díjak alapításáról és adományozásáról szóló 20/2013. (XI.21.) önkormányzati rendelet módosítására**

Bedő Tamás polgármester: Az előterjesztés módosítja a kiadható szociális díjak számát.

**Bizottsági vélemények:**

Nagypál Sándor az egészségügyi és szociális bizottság tagja közli, hogy a bizottság egyhangúlag elfogadásra javasolja a rendelet módosítását.

Murányi László a városgazdasági, ügyrendi és összeférhetetlenségi bizottság elnöke: a bizottság egyhangúlag támogatja az előterjesztést.

*Kérdés, vélemény nem hangzott el.*

Bedő Tamás szavazásra bocsátja a rendelet-tervezetet.

A képviselő-testület egyhangúlag, 10 igen szavazattal megalkotja következő rendeletét:

**32/2020. (X. 29.)önkormányzati**

Önk/142-3/2020.

**R e n d e l e t**

Csongrád Városi Önkormányzat Képviselő-testülete megalkotja a ***32/2020. (X. 29.)***önkormányzati rendeletét ***a helyi kitüntető cím, valamint díjak alapításáról és adományozásáról*** szóló 20/2013.(XI. 21.)önkormányzati rendelet módosításáról.

Erről jegyzőkönyvi kivonaton értesítést kap:

1. Képviselő-testület tagjai

2. Gazdálkodási Iroda

**4. Beszámoló a Csongrádi Települési Értéktár Bizottság tevékenységéről**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, a bizottság egyhangúlag támogatja az előterjesztést. Érdekességként elmondja, hogy a kuttyogó csongrádi eredetű.

Bartókné Vincze Zsuzsanna: Megköszöni az Értéktár Bizottság munkáját. A járványhelyzet ellenére aktív tevékenységet folytattak 2020-ban is . Egy kicsit az online térbe helyezték át tevékenységüket. Különösen pozitívumnak tartja, hogy pályázati pénzt nyertek egy ízléses kiadványra, amit majd a Csongrádra látogatók kezébe tudnak adni. Reméli, hogy ez meg fog valósulni. Különösen jónak tartja az anyagban megfogalmazott nyitást a fiatalok felé azzal, hogy egy pályázatot kívánnak kiírni az iskolások számára.

Bedő Tamás szavazásra bocsátja a határozati javaslatot.

A képviselő-testület egyhangúlag, 10 igen szavazattal a következő határozatot hozza:

**111/2020. (X. 29.)önkormányzati**

Ref/86-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta a *„Beszámoló a Csongrádi Települési Értéktár Bizottság munkájáról ”* című előterjesztést és az alábbi döntést hozta:

A Képviselő-testület a Csongrádi Települési Értéktár Bizottság beszámolóját megtárgyalta és azt elfogadja. A Képviselő-testület köszönetét fejezi ki a Bizottság eddig végzett munkájáért, további tevékenységéhez sok sikert kíván.

Határidő: folyamatos

Felelős: Cseri Gábor alpolgármester

Erről jegyzőkönyvi kivonaton értesítést kap:

1. Képviselő-testület tagjai
2. Kulturális referens
3. Cseri Gábor alpolgármester és általa

az érintettek

**5. Művelődési Központ és Városi Galéria intézményvezetői megbízás meghosszabbítása, intézményvezetői pályázat kiírása**

Bedő Tamás polgármester: A pályázat elbírálásának idejéig további megbízást adnak a jelenleg megbízott Dr. Hörömpöliné Víkor Katalin intézményvezető asszonynak.

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke közli, hogy a bizottság egyhangúlag támogatja az előterjesztést. Megköszöni a jelenlegi intézményvezető munkáját, aki az egyik legrégebbi dolgozó az intézménynél, ami most is jól működik.

Bedő Tamás szavazásra bocsátja a határozati javaslatot.

A képviselő-testület egyhangúlag, 10 igen szavazattal a következő határozatot hozza:

**112/2020. (X. 29.)önkormányzati**

Ref/83-1/2020.

**H a t á r o z a t**

Csongrád Városi Önkormányzat Képviselő-testülete a *„Művelődési Központ intézményvezetői megbízatás meghosszabbítása, intézményvezetői pályázat kiírása”* című előterjesztést megtárgyalta, és az alábbi döntést hozza:

1. A Képviselő-testület pályázatot írki a Művelődési Központ és Városi Galéria igazgatói állására az előterjesztés 1. számú mellékletében foglaltak szerint.

Felelős: Bedő Tamás polgármester

Határidő: azonnal

1. A Képviselő-testület felkéri Csongrád város jegyzőjét, hogy a pályázati kiírást a törvényi előírásoknak megfelelően tegye közzé, majd a beérkezett pályázatokat elbírálásra készítse elő.

Felelős: Dr. Juhász László, jegyző

Határidő: 2020. december havi Képviselő-testületi ülés

1. A Képviselő-testület Dr. Hörömpöliné Víkor Katalin intézményvezetői megbízását a 2020. november 01-től 2020. december 31-ig. napjáig változatlan bérezés mellett meghosszabbítja.
2. A Képviselő-testület felkéri a polgármestert a munkáltatói intézkedések megtételére.

Felelős: Bedő Tamás

Határidő: 2020. december 31.

Erről jegyzőkönyvi kivonaton értesítést kap:

1. Képviselő-testület tagjai
2. Munkaügyi Referens
3. Kulturális Referens és általa
4. Dr. Hörömpöliné Víkor Katalin mb. igazgató

## 6. A Csongrádi Alkotóház igazgatói pályázatának kiírása

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke: a bizottság 6 igen szavazattal, egyhangúlag támogatja az előterjesztést.

Bedő Tamás szavazásra bocsátja a határozati javaslatot.

A képviselő-testület egyhangúlag, 10 igen szavazattal a következő határozatot hozza:

**113/2020. (X. 29.)önkormányzati**

Ref/84-1/2020.

**H a t á r o z a t**

Csongrád Város Önkormányzata Képviselő-testülete *„A Csongrádi Alkotóház igazgatói pályázatának kiírása”* című előterjesztést megtárgyalta, és az alábbi döntést hozza:

**1**. A Képviselő-testület pályázatot ír ki a Csongrádi Alkotóház igazgatói állására az előterjesztés 1. számú mellékletében foglaltak szerint.

Felelős: Bedő Tamás, polgármester

Határidő: azonnal

**2**. A Képviselő-testület felkéri Csongrád város jegyzőjét, hogy a pályázati kiírást

tegye közzé, majd a beérkezett pályázatokat elbírálásra készítse elő.

Felelős: Dr. Juhász László, jegyző

Határidő: 2020. december havi képviselő-testületi ülés

Erről jegyzőkönyvi kivonaton értesítést kap:

1. Képviselő-testület tagjai
2. Munkaügyi Referens
3. Kulturális Referens

**7. A Gazdasági Ellátó Szervezet intézményvezetői pályázatának kiírása**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke: a bizottság 6 igen szavazattal, egyhangúlag támogatja az előterjesztést.

Bartókné Vincze Zsuzsanna: Felveti, hogy a pályázati feltételeknél csak főiskola van megjelölve, egyetemi végzettséggel is jöhet valaki?

Bedő Tamás előterjesztőiben javasolja, hogy felsőfokú végzettség szerepeljen.

Szavazásra bocsátja a határozati javaslatot.

A képviselő-testület egyhangúlag, 10 igen szavazattal a következő határozatot hozza:

**114/2020. (X. 29.)önkormányzati**

Ref/71-3/2020.

**H a t á r o z a t**

Csongrád Városi Önkormányzat Képviselő-testülete megtárgyalta *„A Gazdasági Ellátó Szervezet intézményvezetői pályázatának kiírása.”* tárgyú előterjesztést és az alábbi döntést hozza:

1. A Képviselő-testület pályázatot ír ki a Gazdasági Ellátó Szervezet intézményvezetői (magasabb vezető) állásának betöltésére, az előterjesztés melléklete szerinti tartalommal.

Felelős: Bedő Tamás polgármester

Határidő: folyamatos

1. A Képviselő-testület felkéri Csongrád város jegyzőjét, hogy a pályázati kiírást a törvényi előírásoknak megfelelően tegye közzé, majd a beérkezett pályázatokat elbírálásra készítse elő.

Felelős: Dr. Juhász László jegyző

Határidő: 2020. december 17-i Képviselő-testületi ülés

1. A Képviselő-testület felkéri a Városgazdasági, Ügyrendi-és Összeférhetetlenségi Bizottságot, hogy a beérkezett pályázatok alapján a jelentkezőket hallgassa meg és tegye meg személyi javaslatát.

 Felelős: Murányi László a Bizottság elnöke

 Határidő: folyamatos

Erről jegyzőkönyvi kivonaton értesítést kap:

1. a képviselő testület tagjai
2. Dr. Juhász László és általa
3. az érintettek.

**8. Javaslat az Úttörő utca, Hámán Kató utca és a Rózsa Ferenc utca átnevezésére**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, maga is tagja volt annak a bizottságnak, aki az utcanevekre érkezett javaslatokat elbírálta, összesítette Bárdos Rita segítségével. Bokrosra vonatkozóan volt egy konkrét javaslatuk. Azt helyezték előtérbe, hogy annak a városrésznek az öröksége, régisége, a történelme valahol jelenjen meg utcanévben, mert különben kihal. A bokrosiak jelentős része nem tudja, hogy a Mámai Kis István az egyik legjelesebb tanító volt, aki nem csak a tanítással foglalkozott, hanem annak a térségnek a kulturális életével, fejlődésével. Ezt ő javasolta, de helyette lett „Kamilla”. Javaslatba került a Pásztor utca és a Szőlő utca is, amik jellemzik ezt a térséget. Ha valahol igazán jellemző, akkor itt igen. Helyette lett Kamilla és Napsugár. Nem tud beleszólni, mert ha az ott lakóknak ez a szándéka, de sajnálja.

Faragó Ágnes családjának komoly köze van a Piroskavárosi templom melletti egykori zárdának épült épület létrehozásához. Olyan városképi dolgokhoz járultak hozzá, ami miatt megérdemlik, hogy a nevüket megörökítsék.

Ezen napirend kapcsán ismét javasolja, hogy jó lenne, ha az utcatáblákra - ahol személyről van elnevezve az utca - oda írnák, hogy ki volt ő, mettől-meddig élt.

A bizottság egyhangúlag, 6 igen szavazattal elfogadásra javasolja a beterjesztett határozati javaslatot.

Gyovai Gáspár: A lakosság először ragaszkodott az eredeti utcanév elnevezéshez, de a Kormányhivatal törvényességi észrevételt tett, ezért meg kellett változtatni az utcaneveket. Az eseti bizottság javaslatokat tett az elnevezésekre, amit megismertettek az érintett lakókkal. Úgy gondolja, hogy elsősorban azoknak az akaratát kell figyelembe venni, akik az érintett utcákban laknak, még akkor is, ha a mi gondolatainkban másféle elképzelések is vannak, vagy egy hagyományt szeretnénk megőrizni. Javasolja, hogy fogadják el a határozati javaslatot.

Bedő Tamás szavazásra bocsátja a határozati javaslatot.

A képviselő-testület egyhangúlag, 10 igen szavazattal a következő határozatot hozza:

**115/2020. (X. 29.)önkormányzati**

Ép/12-11/2020.

**H a t á r o z a t**

Csongrád Városi Önkormányzat Képviselő-testülete megtárgyalta a *„Javaslat az Úttörő utca, Hámán Kató utca és a Rózsa Ferenc utca átnevezésére”* című előterjesztést és az alábbi döntést hozta:

1. A Képviselő-testület a Csongrád, belterület 10100 hrsz.-ú eddig Úttörő utca elnevezésű közterületet ***Kamilla utca*** – ként nevezi el 2020. november 15. napjával.

2. A Képviselő-testület a Csongrád, belterület 10030 hrsz.-ú eddig Hámán Kató elnevezésű közterületet ***Napsugár utca*** – ként nevezi el 2020. november 15. napjával.

3. A Képviselő-testület a Csongrád, belterület 1819 hrsz.-ú, eddig Rózsa Ferenc megnevezésű közterületet ***Faragó Ágnes utca*** – ként nevezi el 2020. november 15. napjával.

4. A Képviselő-testület felhívja a Jegyzőt, hogy jelen határozat hatályba lépését követően, a KCR rendszerben az új utcanevet vezettesse át.

Határidő: szöveg szerint

Felelős: Dr. Juhász László jegyző

5. A Képviselő-testület felhívja a Polgármestert, hogy a döntés hatálybalépését követően gondoskodjon a megfelelő utca névtáblák elkészítéséről és kihelyezéséről.

Határidő: 2020. december 1.

Felelős: Városellátó Intézmény

6. A Képviselő-testület felhívja a városi főépítészt, hogy az új közterület elnevezését a Rendezési terv következő módosításánál vezesse át.

Határidő: Rendezési tervmódosítás

Felelős: Dr. Juhász László jegyző

Erről jegyzőkönyvi kivonaton értesítést kap:

1. Képviselő-testület tagjai
2. Fejlesztési, Vagyongazdálkodási és Üzemeltetési iroda
3. Városellátó Intézmény

**9. Pályázat benyújtása az illegális hulladéklerakók felszámolásának támogatására**

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke elmondja, a Kormány ígéretének megfelelően, egy országos akciót indít, amihez pénzt is rendelnek, arra pályázni kell, önrész nem kell hozzá, és ezzel talán városunkban is megszűnhet az a tarthatatlan állapot, ami komoly pénzébe kerül az önkormányzatnak. Kevesen tudják, hogy az alsóvárosi évenként megismétlődő nagy szemétlerakat eltakarítása 1,5-2 mFt-os költséggel jár évente, miközben éves szinten 10 mFt-ot tudnak adni a város egyesületeinek, civilszervezeteinek. Ugyanilyen az öregtemető helyzete: tele van nagy rakás szeméttel, nem is tudja, mennyi pénzből lehet azt rendbe tenni. A bizottság egyhangúlag, 6 igen szavazattal támogatja az előterjesztést.

Laczkó Zsolt: Az mind nagyon szép, hogy az állam finanszírozza az illegális szemétlerakók felszámolását, de ennek ellenére is úgy gondolja, hogy elsősorban meg kellene akadályozni. A rendőrséggel már beszélt ez ügyben. A rendőrségnél nagyon kevés a létszám, így nem tudnak ez ellen hatékonyan fellépni.

Megkéri a polgárőrség vezetőjét, Nagypál Sándor képviselő urat, hogy mivel most nem kell rendezvényeket biztosítani, esetleg ebben segíthetnének, vagy a játszóterek éjszakai ellenőrzésében, mert a fiatalok éjszaka járnak oda randalírozni. A Mária dűlőn ismét van egy nagy szemétkupac, de sorolhatná a többit is. Először is meg kellene akadályozni a szemét lerakását, utána meg élni a támogatás lehetőségével.

Nagypál Sándor: A polgárőrségnek nincs ilyen hatásköre. Csodálkozik rajta, hogy nem a közterületfelügyelőket nevezte meg. Az önkormányzati ingatlanok telkére vonatkozik-e a szemételtakarítás?

Bedő Tamás: Csak közterületre vonatkozik.

Nagypál Sándor: Az előterjesztés szerint önkormányzati ingatlanokra vonatkozik.

Bedő Tamás: Vélelmezi, hogy az illegális hulladéklerakás olyan ingatlanokon van, ami közterület, dűlő utak mellett, egyéb helyeken található.

Nagypál Sándor: Akkor azt nem pályázati támogatásból kell eltakarítani.

Murányi László: Javasolja, hogy akit tetten érnek közterület szennyezéssel, hozzák nyilvánosságra. Tudja, hogy nem lehet a nevét, de a képét, monogramot oda kellene tenni. Lehetne egy televíziós beszélgetést készíteni arról az egy esetről, vagy jelenjen meg újságban. Csak a megszégyenítés vezethetne eredményre.

Felhívta őt a Síp utcai festékbolt tulajdonosa, hogy az üzlete melletti fa mellé leraktak egy nagy zsák kommunális hulladékot két mellényes hölgy, akik egész nap takarították az utcát. A Tisza Szálló elől hozták a kommunáliszsák hulladékot, kiöntötték, kiguberálták, ott hagyták a szemetet, elmentek.

Ott van kamera, öt perc múlva ott volt Komlósi Mihály, aki látta, hogy az ő két dolgozója, akik egész nap szemetet takarítanak, azok öntötték ki a zsák szemetet. Szombaton az egyik visszajött, hozott egy másik fekete zsákot, ugyanúgy kiöntötte a már feltakarított helyre, kiguberálta, utána hétfőn reggel ment dolgozni, nem hiszi, hogy még ott dolgozik. Komlósi úr jelentette, hogy számon kérte őket. Ha ezeket nem hozzák nyilvánosságra, akkor ezt megmeri más is csinálni.

Gyovai Zsolt: Azt gondolja ő is, amit Nagypál Sándor képviselő társa is mondott, hogy nagy szerepe van a közterületfelügyeletnek is az illegális hulladék felszámolásában. A lakosságot is kérjék arra, hogy aki ilyet lát, az jelentse a rendőrségnek a közterület-felügyeletnek, és hozzák nyilvánosságra azt, aki közterületi szemetelést végez, mert a köz mindenkié.

Gyovai Gáspár: Sokkal több szennyezett területük van, mint amire a pályázatot igénybe tudják venni. Most kizárólag önkormányzati tulajdonú ingatlanokra, közterületekre vonatkozik a támogatás, de ugyanakkor, ha végig járják a határt, vagy térséget, látják, hogy nagyon sok illegális hulladék van más tulajdonban is. Az ATIVIZIG területén, a vízlépcsős út végén rengeteg illegális hulladék van, nem tudnak rá pályázni, pedig a mi térségünket csúfítja, de ugyanígy van a MÁV és a VOLÁN területén és magánterületeken is.

A jogszabály tartalmazza, hogy az ingatlan tulajdonosnak kell megszüntetnie a hulladéklerakásokat, de sokszor a tulajdonos is tehetetlen, mert az emberi magatartás a hulladékkal kapcsolatban elfogadhatatlan.

Maga az állampolgárok is nagyon sokat tehetnek azért, hogy a rend betartatásában segítsenek. Nem kell szégyenleni rászólni arra, aki illegálisan rak le hulladékot, vagy jelezni a rendőrség és közterület-felügyelet felé.

Az elmúlt időszakban volt jelzés szemétlerakás miatt, a rendőrök oda is mentek, de nem volt eljárás, mert csak guberáltak.

Sajnos nem tudnak minden, illegálisan lerakott hulladék eltakarítására pályázni.

Bedő Tamás: Az ártalmatlanításban, gyűjtésben még így is jelentős előrelépés lesz. A közterület-felügyelet részéről, mint egy fél millió forint bírság került kiszabásra illegális hulladéklerakás miatt, utólagos felderítéssel. A helyi szabályozást akkor kell módosítani, amikor a központi szabályozás is szigorúbbá válik, hiszen napirenden van az illegális hulladéklerakás szigorúbb büntetése országos szinten is.

Szavazásra bocsátja a határozati javaslatot.

A képviselő-testület egyhangúlag, 10 igen szavazattal a következő határozatot hozza:

**116/2020. (X. 29.)önkormányzati**

Fjl/592-2/2020.

**H a t á r o z a t**

Csongrád Városi Önkormányzat Képviselő-testülete megtárgyalta a *„Pályázat benyújtása az illegális hulladéklerakók felszámolásának támogatására”* című előterjesztést és az alábbi döntést hozza:

1. A Képviselő-testület a 1598/2020. (IX. 21.) számú Kormány határozat, az illegális hulladéklerakók felszámolása érdekében a „Tisztítsuk meg az Országot!” projekt 2020. évben megvalósítandó I. ütemére meghirdetett pályázat benyújtását támogatja.

Határidő: 2020. november 5.

Felelős: Polgármester

1. A Képviselő-testület felkéri a Polgármestert, hogy az illegális hulladéklerakók felszámolása érdekében a „Tisztítsuk meg az Országot!” projekt 2020. évben megvalósítandó I. ütemére meghirdetett pályázat benyújtásáról gondoskodjon.

Határidő: azonnal

Felelős: Polgármester

Erről jegyzőkönyvi kivonaton értesítést kap:

1. Képviselő-testület tagjai
2. Fejlesztési, Vagyongazdálkodási és Üzemeltetési iroda

**10. Általános iskolai körzetek kialakításával kapcsolatos vélemény**

**Bizottsági vélemények:**

Nagypál Sándor az egészségügyi és szociális bizottság tagja elmondja, hogy a bizottság egyhangúlag elfogadásra javasolja a határozati javaslatot.

Murányi László a városgazdasági, ügyrendi és összeférhetetlenségi bizottság elnöke közli, hogy a bizottság egyhangúlag támogatja az előterjesztést. Csongrádon 1136 gyerekből 56 hátrányos helyzetű. A vonatkozó jogszabályok szerint ezt a településen működő iskolák között meg kellene bizonyos arányban osztani. Ebben most is kiemelkedik a Széchenyi I. Általános Iskola, bár igyekezett a város őket szétosztani iskolánként, függetlenül attól, hogy hol van a gyerekek lakóhelye. Lehet ez az 56 gyerek egy szűk körből származó.

Bedő Tamás: Fontos tudni, hogy az önkormányzatnak csak véleményezési joga van, nem dönthet az iskolai körzethatárokról.

Szavazásra bocsátja a határozati javaslatot.

A képviselő-testület egyhangúlag, 10 igen szavazattal a következő határozatot hozza:

**117/2020. (X. 29.)önkormányzati**

Szo/2026-2/2020.

**H a t á r o z a t**

Csongrád Városi Önkormányzat Képviselő-testülete megtárgyalta az „*Általános iskolai körzetek kialakításával kapcsolatos vélemény*” című előterjesztését és az alábbi döntést hozza:

1. A Képviselő- testület elfogadja az általános iskolai körzetek kialakításával kapcsolatos véleményét a határozat 1. számú melléklete szerinti tartalommal.
2. A Képviselő- testület felkéri a jegyzőt, hogy a véleményt küldje meg a Hódmezővásárhelyi Tankerületi Központ részére

Felelős: Dr. Juhász László, jegyző

Határidő: azonnal

Erről jegyzőkönyvi kivonaton értesítést kap:

1. Képviselő- testület tagjai
2. Jegyzői Iroda és általa:

Hódmezővásárhelyi Tankerületi Központ

1. sz. melléklet a 117/2020 (X. 29.) önkormányzati határozathoz

**Általános iskolai körzetek kialakításával kapcsolatos vélemény**

Csongrád Városi Önkormányzat Képviselő- testülete az általános iskolai körzethatárokkal kapcsolatban véleményét az alábbiak szerint alakította ki:

A hatályos jogszabályok értelmében jelenleg a **hátrányos helyzetű tanulók aránya** szerinti egyenletességre kell törekedni az egyes intézményekben.

**Hátrányos helyzetű tanulók** aránya az általános iskolák felvételi körzetében intézményenként:

Csongrád és Térsége Széchenyi István Általános Iskola: 5,3% (18 fő)

Csongrád és Térsége Általános Iskola Piroskavárosi Általános Iskola: 1 % (3fő)

Csongrád és Térsége Általános Iskola Galli János Általános Iskolája: 0,2 % (1 fő)

Csongrád és Térsége Általános Iskola Bokrosi Általános Iskolája: 0 % (0 fő)

**Halmozottan hátrányos helyzetű tanulók** aránya az általános iskolák felvételi körzetében intézményenként:

Csongrád és Térsége Széchenyi István Általános Iskola: 9,7% (33 fő)

Csongrád és Térsége Általános Iskola Piroskavárosi Általános Iskola: 1,73 % (5 fő)

Csongrád és Térsége Általános Iskola Galli János Általános Iskolája: 3,12 % (14 fő)

Csongrád és Térsége Általános Iskola Bokrosi Általános Iskolája: 6,45 % (4 fő)

A Nagyboldogasszony Katolikus Általános Iskola felvételi körzete (HHH tanulók aránya 4,9 %, 56 fő) és a Kozmutza Flóra Általános Iskola felvételi körzete (HHH tanulók aránya 4,9 %, 56 fő) vonatkozásában a város egészére fennáll a beiskolázási köre.

A jelenleg hatályos Csongrád város közigazgatási területén lévő általános iskolák körzethatárait Csongrád Város Képviselő- testülete a 160/2014. (IX.27.) önkormányzati határozattal elfogadta, a körzethatárok kialakítása a jogszabályoknak megfelel, így nem szükséges annak módosítása.

Csongrád, 2020. október 30.

Bedő Tamás

polgármester

**11. A Belsővárosi Szent Rókus-templom felújításának előkészítése**

Bedő Tamás polgármester: Hamarosan évfordulója lesz a templomnak. A hívők részéről elsősorban a Molnár Család és az Egyház kezdeményezte a templom felújítását.

Cseri Gábor: Köszönetet mond Gyöngyössy Orsolyának és Hoffer Andreának, akik segítettek abban, hogy a Szent Rókus templomnak a felújítását, restaurálását hogyan lehetne megoldani. Ezt önzetlenül tették annak érdekében, hogy a 300. évfordulóra rendeződne a működtetése a templomnak és a régi pompáját is visszakaphatná. Már most érdemes rajta elgondolkodni, hogy milyen irányba kell a városnak, akár a hívőkkel együtt is, a plébános úrral elindulni, hogy az anyagi fedezetét meg tudják szerezni

**Bizottsági vélemények:**

Murányi László a városgazdasági, ügyrendi és összeférhetetlenségi bizottság elnöke: bizonyára sokan tudják, hogyan kapta a templom a nevét, egyáltalán hogyan hozták létre, minek a megköszönése volt az Isten felé, mi szűnt akkor meg, hogy létesítették ezt a templomot és miért lett Szent Rókus a neve. A járvány. Akkor is egy ilyen járványnak lett vége, és megfogadták a lakosok, hogy ha vége lesz, megépítik a templomot 300 évvel ezelőtt. A bizottság egyhangúlag támogatja az előterjesztést.

Az viszont elgondolkodtató, hogy 8-10 évvel ezelőtt festve volt a templom oldala, most pedig az anyagban Hoffer Andrea leírja, hogy fel van vizesedve, vagyis rossz munkát végeztek. Bármennyire is állami tulajdoban van, ne menjenek el ilyen mellett. Valahol nyilvánosságra kellene hozni, hogy ki csinálta ezt a pocsék munkát.

A református templom is talán 10 évvel ezelőtt lett felújítva, de tragédia. Gyovai Zsolt képviselő társa ezt évek óta mondja. Elhelyeztetett rajta lámpákat, ez egyrészt kiemelte az épületet, másrészt óvta volna az illetéktelenektől. A garancia lejárt, de mégis kellene róla egy tv műsort csinálni, vagy egy újságcikket írni.

Külön köszöni Fábiánné Dr. Gyöngyössy Orsolyának az anyagot, amit megint az asztalra tett csongrádi szívvel, lélekkel.

Nagypál Sándor az egészségügyi és szociális bizottság tagja elmondja, hogy a bizottság örömmel vette a napirendet, 4 igen szavazattal, egyhangúlag elfogadásra javasolják az előterjesztést.

**Vélemények:**

Gyovai Zsolt: Nagyon örül az előterjesztésnek, hiszen a templom a belváros ékköve. Tájékoztatja a testületet, hogy egy civilkezdeményezés kapcsán – mivel ez a hely valamikor temető volt –, csongrádi emberek szeretnének megemlékezni egy odaillő, megtervezett kereszt felállításával. Kéri az önkormányzatot, hogy amikor ez a művelet elindul, segítsék és támogassák őket, amiben lehet.

Máté Attila: Mint a körzet képviselője, nagyon örül a szándéknak, különösen azért is, mert 2-3 éve kezdett újjáéledni az a hitközösség, amit a Molnár Család kiemelten megszervezett.

Molnár József lánya, Deák-Molnár Edina kezdeményezte, hogy a templom életét élénkítsék fel, a hitközösséget jobban szervezzék meg. Ők kezdeményezték az óra megvilágítását is. Templom körüli munkálatokat is ellátnak, amellyel segítik a város és az egyház munkáját is. Ezúton is szeretné megköszönni a maga és a testület tagjai nevében, hogy ezt a munkát viszik tovább és szervezik a különböző egyházi eseményeknek a lebonyolítását, a belvároi templom ünnepi eseményeit.

2010-ben lett kívülről rendbe téve a templom, most is vannak rajta olyan hibák, amelyeket nem ártana kijavítani, de örül annak, hogy a belső része is megújul a templomnak. Egy-egy mise, vagy nagyobb ünnep alkalmával száznál is többen lehetnek a templomban, mert még a templom kertben is állnak és hangszórón keresztül hallgatják a misét. A templom felújítása egy nagy eseménynek számít a belvárosi lakosság életében, mert a város egyéb részeiről is mennek a templomba.

Javasolta polgármester úrnak, hogy amikor 2023-ban lehetőség lesz rá és a templom 300 éves évfordulóját ünnepeli, a homlokzatát is jó lenne rendbe tenni. Volt 2010 után egy garanciális javítás, de kéri, gondolkodjanak el a homlokzat felújításán is, hogy méltóképpen nézzen ki a 300. évfordulón. A megvilágításra is volt javaslata. Egyelőre ezt a felújítást kellene megcsinálni, bízik benne, hogy polgármester úr és a városvezetés megtalálja a lehetőségét, hogy megvalósulhasson és ezzel is szebbé tudják tenni az óvárosi környezetet.

Bedő Tamás szavazásra bocsátja a beterjesztett határozati javaslatot.

A Képviselő-testület egyhangúlag, 10 igen szavazattal a következő határozatot hozza:

**118/2020. (X. 29.)önkormányzati**

Önk/154-1/2020.

**H a t á r o z a t**

Csongrád Városi Önkormányzat Képviselő-testülete megtárgyalta *„A Belsővárosi Szent Rókus-templom felújításának előkészítése.”* című előterjesztéstés az alábbi döntést hozza:

1. A Képviselő-testület felhatalmazza a polgármestert, hogy a felújítás ügyében vegye fel a kapcsolatot a Miniszterelnökség egyházi és nemzetiségi kapcsolatokért felelős államtitkárságával, valamint a Szeged-Csanádi Egyházmegyével.

Határidő: 2021. május

Felelős: Bedő Tamás polgármester

2. A Képviselő-testület köszönetét fejezi ki Hoffer Andrea, festő-restaurátor művész, restaurátor szakértőnek a felmérés és az árkalkuláció elkészítéséért, továbbá Fábiánné Dr. Gyöngyössy Orsolya néprajkutatónak az összefoglaló elkészítéséért.

Erről értesítést kapnak:

1. A Képviselő-testület tagjai
2. Cseri Gábor alpolgármester
3. Fejlesztési és Üzemeltetési Iroda
4. Gazdálkodási Iroda

*Gyovai Gáspár távozott az ülésről, a képviselő-testület létszáma a továbbiakban 9 fő.*

**12. Tájékoztató a lejárt határidejű határozatok végrehajtásáról**

Bedő Tamás polgármester: a városgazdasági, ügyrendi és összeférhetetlenségi bizottság tárgyalta és elfogadta a napirendet.

*Hozzászólás nem hangzott el.*

Bedő Tamás polgármester szavazásra bocsátja a tájékoztató elfogadását.

A Képviselő-testület egyhangúlag, 9 igen szavazattal a következő határozatot hozza:

**119/2020. (X. 29.)önkormányzati**

Önk/11-11/2020.

**H a t á r o z a t**

Csongrád Városi Önkormányzat Képviselő-testülete megtárgyalta és elfogadja a ***2020. szeptember 24-ei*** *(rendes),* ***szeptember 30-ai*** *(rendkívüli)* és az***október 16-ai*** *(rendkívüli)* testületi ülésen hozott határozatok végrehajtásáról szóló tájékoztatást.

Erről jegyzőkönyvi kivonaton értesítést kap:

1. a képviselő-testület tagjai

2. a jegyzői iroda

A Képviselő-testület ezt követően ***zárt ülésen folytatja munkáját***, az ott hozott ***120-123/2020. (X. 29.)önkormányzati határozatok*** a következők:

**120/2020. (X. 29.)önkormányzati**

Önk/138-4/2020.

**H a t á r o z a t**

 Csongrád Városi Önkormányzat Képviselő-testülete a 20/2013 (XI.21.) önkormányzati rendelet alapján 2020. évben Szociális Díjat adományoz

**Justin Imre**

**személyi szállító részére.**

Justin Imre 2011. óta a Szociális Ellátások Intézménye alkalmazottja, a Támogató Szolgálat személyi szállító munkakörében dolgozik. 2012. november 05-én szerezte meg a Támogató Szolgálat munkavégzéshez szükséges személyi szállító képesítést.

Az Intézmény átalakítása után, 2015-ben is megmaradt eredeti munkakörében, akkor már, mint az Esély Szociális Alapellátási Központ dolgozója. Közalkalmazotti jogviszonya folyamatos.

Önzetlen, szerény, empatikus, mindig mosolygós személyiségével hamar el tudta fogadtatni magát a fogyatékkal élő emberekkel, akik a szociális ágazaton belül is egyedi bánásmódot igényelnek. Nagyon érzékeny és speciális szakmai területe az ellátásnak. A személyi szállító feladata: a fogyatékkal élő gyermekek, felnőttek és idősek szállítása óvodába, iskolába, orvosi vizsgálatra, kezelésekre, valamint az ügyintézés. Munkája során szállított beteg csecsemőket is. Adminisztrációs feladatait precizitással végzi, munkájára igényes. Az intézményi ellenőrzések kapcsán munkájával szemben kifogás nem merült fel. Szükség szerint helyettesíti a tanyagondnokokat. A külterületet és az ott élőket is személyesen ismeri. Mindenkihez van egy-egy kedves szava. Jó szívvel, segítő szándékkal fordul az emberek felé. Szorgalmas, nem ismeri a munkaidőt. Lehetőségeihez mérten mindent megtesz embertársai segítése érdekében.

Munkaidőn túli szállításokat vállal az Intézményeknek és a Polgármesteri Hivatalnak. Az önkormányzatot érintő, hivatalos külföldi utaztatásokban, a testvérvárosi kapcsolatok teljesülése érdekében gyakran Ő a gépkocsivezető. Ilyen alkalmakkor városvezetőket, társintézmények munkatársait, gyermekeket szállít.

A szülők külföldi utazáskor is nyugodt szívvel bízzák gyermeküket a higgadt, megfontolt, felelősségteljes gépkocsivezetőre. Mindenki ismeri és kedveli Őt. Nem jelent problémát neki, hogy a város állományába tartozó kisbuszok, gépkocsik közül melyikbe kell bele ülnie, mindegyiket biztonsággal elvezeti. A gépkocsikra úgy vigyáz, mintha a sajátja lenne.

Munkája elismeréséül 2016. évben Csongrád Város Polgármestere, polgármesteri dicséretben részesítette. A munkája iránti elkötelezettség, az emberek szolgálatába állított segítő hivatása, megbízhatósága és példaértékű feladatellátása, melyet a csongrádi térség lakosságáért-közösségéért tesz, méltóvá teszi a Szociális Díjra.

**II.**

**Piroskavárosi Szociális és Rehabilitációs Foglalkoztató Nonprofit Kft.**

**szakmai közössége részére**

A Kft. jogelődje a Piroskavárosi Idősek Otthona Közhasznú Társaság (Kht.) 2000. július 01. napján alakult meg 22 fővel. A kollektíva kezdeményezésére döntött az akkori képviselő-testület arról, hogy az idősek otthona nem kötelező önkormányzati feladat-ellátást a jövőben Kht. formájában működteti.

A Kht. keretében történő feladat-ellátás új volt a szociális területen, amit a dolgozók magukénak éreztek és a „Járatlan” úton elindulva, munkájukat a folyamatos talpon maradásért való küzdelem és bizonyítás jellemezte. 2000. és 2001. év között a konyha kapacitását 200 adagról 300-ra emelték. 2002. évtől pedig a megváltozott munkaképességű emberek foglalkoztatásának és rehabilitációjának megvalósítását tűzték zászlajukra.

Folyamatosan pályáznak és nyernek annak érdekében, hogy az állami támogatások felhasználásával a foglalkoztatotti létszámot bővíteni tudják és egyre több csongrádi család megélhetésében játsszanak döntő szerepet.

A Templom utcai telephely után, 2006. évben a Fő utcai telephelyet is megnyitották.

A gazdasági társaság tevékenysége során folyamatosan kereste, kutatta azt az utat, hogyan lehetne leggazdaságosabban működnie.

A nyereséges működtetés racionális döntések meghozatalát követelte meg a vezetéstől és az alapító önkormányzat képviselő-testületétől is.

Az intézmény az elmúlt 20 évben több szervezeti átalakuláson ment keresztül: az Idősek Otthona kivált a Kht-ból, Pszichiátriai Betegek Nappali Intézménye, Pszichiátriai betegek közösségi ellátása szolgáltatásokat vezettek be és biztosítják a lakosság számára. 2010. évtől a gazdasági körülmények változása miatt, a Kht. átalakult Kft-vé.

Az eltelt 20 év alatt a foglalkoztatotti létszám 22 főről 170 főre emelkedett. A Kft. az első három év kivételével, önkormányzati támogatás nélkül, nyereségesen működik.

A kollektíva szemlélete megalakulásuk óta töretlen, magukénak érzik az ellátottak és a Kft. gondjait, a legnehezebb emberi és gazdasági körülmények között is munkájukat az ellátottak és a Kft. érdekeit szem előtt tartva végzik. A megváltozott munkaképességű emberekkel és pszichiátriai betegekkel való foglalkozást kiemelkedő alázattal és türelemmel végzik. Tenni akarnak és tesznek is másokért, a munkájuk hivatás.

Az a „Járatlan” út, amelyen 20 évvel ezelőtt ez a kollektíva elindult, napjainkra kitaposottá, példa értékűvé vált. Ezt bizonyítják a különböző hatóságok ellenőrzési jegyzőkönyvei is.

A Kft. szakmai közössége által végzett munka példaértékű, kimagasló teljesítmény, amivel hozzájárulnak a város jó hírnevének öregbítéséhez, a szociális ellátás ellátott központú minőségi fejlődéséhez.

Határidő a kitüntetések átadására 2020. december 31.

Felelős*:* Bedő Tamás polgármester

Erről jegyzőkönyvi kivonaton értesítést kapnak:

1. Képviselő-testület tagjai
2. Gazdálkodási Iroda
3. Szociális és Lakásügyi Iroda és általa:
4. a kitüntetettek

- - -

**121/2020. (X. 29.)önkormányzati**

Fjl/349-3/2020.

**H a t á r o z a t**

Csongrád Városi Önkormányzat Képviselő-testülete megtárgyalta a *„Javaslat a csongrádi 5878 hrsz-ú ingatlan értékesítésére”* tárgyú előterjesztést és az alábbi döntést hozza:

1. A Képviselő testület nyílt pályázat útján, idegenforgalmi hasznosítás céljára értékesítésre jelöli ki a csongrádi 5878 hrsz-ú ingatlant, a teljes ingatlan legalacsonyabb hirdetményi árát 60.200.000,- Ft + ÁFA összegben határozza meg. A pályázatnak tartalmaznia kell az idegenforgalmi beruházás részletes, számon kérhetően ütemezett, biztosítékokkal alátámasztott programját.
2. A Képviselő-testület felkéri a polgármestert, hogy készíttessen egy új szakvéleményt az ingatlan értékbecslése tekintetében.

Határidő: azonnal

Felelős: Bedő Tamás polgármester

1. A Képviselő testület felkéri a polgármestert, hogy az értékesítést szolgáló részletes pályázati kiírást terjessze elő a Képviselő-testület soron következő ülésére.

Határidő: 2020. november 26.

Felelős: Bedő Tamás polgármester

Erről jegyzőkönyvi kivonaton értesítést kapnak:

1. Képviselő-testület tagjai
2. Fejlesztési és Üzemeltetési Iroda
* - -

**122/2020. (X. 29.)önkormányzati**

Önk/89-4/2020.

**H a t á r o z a t**

Csongrád Város Önkormányzata Képviselő-testülete *„A Pure Music Kft. kérelme üzemeltetési díj részbeni elengedésére”* című előterjesztést megtárgyalta, és az alábbi döntést hozza:

1. A Képviselő-testület a Covid világjárványra tekintettel a Körös-toroki üdülőterület idegenforgalmi, vendéglátóipari forgalmának visszaesése miatt a Csongrád Városi Önkormányzat és a Pure Music Kft. által megkötött üzemeltetési szerződés szerint a 2020. évre járó üzemeltetési díjat 1.956.520 Ft+Áfa összegben határozza meg.

2. A Képviselő-testület felhatalmazza a polgármestert a mérsékelt bérleti díj megállapításával kapcsolatos szerződés aláírására.

Határidő: azonnal

 Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Juhász László és általa
3. a Pure Music Kft.

---

**123/2020. (X. 29.)önkormányzati**

**H a t á r o z a t**

Csongrád Városi Önkormányzat Képviselő-testülete megtárgyalta a „Hozzájárulás a csongrádi Ipari Park bővítéséhez.” tárgyú szóbeli előterjesztést és az alábbi döntést hozza:

1. A Képviselő-testület a polgármester által ismertetett leendő zöldmezős beruházás megvalósítása érdekében, hozzájárulását adja az Ipari Park területének az alábbi ingatlanokkal való bővítéséhez:
* Hrsz:

0309/3; 0309/4; 0309/5; 0309/6; 0309/7; 0309/8; 0309/9; 0309/10; 0309/11; 0309/12; 0309/13; 0309/14;

0307/29; 0307/32; 0307/35; 0307/37; 0307/39; 0307/41; 0307/43; 0307/45; 0307/47

1. A Képviselő-testület hozzájárul ahhoz, hogy az Ipari Park bővítése érdekében az érintett területek kivonásának és belterületbe vonásának díjai átutalásra kerüljenek (várható költség 25 mFt).
2. A Képviselő-testület felhatalmazza a polgármestert a belterületbe vonással kapcsolatos intézkedések megtételére.

Határidő: azonnal

Felelős: Bedő Tamás polgármester

Erről jegyzőkönyvi kivonaton értesítést kap:

1. a képviselő-testület tagjai
2. a fejlesztési és üzemeltetési iroda
3. a gazdálkodási iroda

**A Képviselők interpellációi:**

**Gyovai Zsolt:**

* Ismét jó volt csongrádinak lenni. Múlt héten adták át Budapesten George Bush, volt amerikai elnök szobrát, amit a csongrádi Lantos Györgyi és Máté István szobrász házaspár készített, ezzel is vitték hírünket a nagyvilágban. Mindezért köszönetét fejezi ki.

**Gyovai Zsolt:**

**Interpellációk:**

* Visszatér a június 24-ei ülésen elhangzott interpellációira, amire nem kapott választ és nem tudja, hol tart a dolog:

UPC ügyfélszolgálati iroda megszűnése Csongrádon: kérte, nézzék meg, lehetne-e tárgyalni velük az ügyfélszolgálati iroda megnyitásáról, valamint az internetes szolgáltatás minőségének a javításáról, mert nagyon sok a panasz.

Június 24-én kapott egy választ a Kereszt u.-Dankó P. u.-Szentes u. háromszögben lévő és a Mezőgazdasági Középiskola előtt elhaladó járdának a javításával kapcsolatban. Kb. 2-2,5 m-ről van szó, ahol eső után bokáig járnak a vízben, ezért a füvön kell kikerülni, ami babakocsival, idős embereknek balesetveszélyes. A Városellátó azt ígérte, hogy ezt a munkálatot még a nyáron elvégzi.

* A Szántói út aszfaltos részén előjöttek a kátyúk (2-3 db), amit most még tudnának kezelni, ezért kéri a Városellátót, hogy a tél előtt tegyék rendbe, hogy az út állaga ne romoljon tovább.

**Laczkó Zsolt:**

* Kéri a játszóterek, parkok éjszakai ellenőrzését, mert áldatlan állapotok vannak. Minden szombat és vasárnap reggelre a játszóterek tele vannak sörös üvegekkel, szeméttel. Ha a Városellátó nem oldja meg a takarítást, akkor valamilyen módon ellenőrizni kellene.
* A régi temetőhöz hordják a környező házakból a szemetet. Sokan vannak, akik ilyenkor meglátogatják a hozzátartozóik sírják a régi temetőben, szeretnék kitakarítani. Tudja, hogy ez a temető már 40 éve le van zárva, de akkor is el kellene onnan takarítani a szemetet még a halottak napja előtt.
* Kéri megoldani az illegális szemétlerakók ellenőrzését. Tudja, hogy majd kapnak pénzt az elszállítására, megsemmisítésére, de az ellenőrzés lenne a fő cél.
* A belváros takarítását már többször kérte, soha nem kap rá választ. Ismételten kéri a belváros utcáinak folyamatos takarítását. A járda és út közötti, illetve házak közötti füves rész folyamatos nyírását, illetve karbantartását kérte már hat éven keresztül.

**Máté Attila:**

* Mint minden évben, most is kéri a bökényalji út melletti csapadékvíz elvezető csatornának a kitakarítását, kitisztítását. Tudja, hogy a Vízügyhöz tartozik ez a szakasz, de minden évben meg szokták tenni, ezért kéri most is, valamint
* azt a részt, ami a Kerekárok és a lakóházak kertjei alatt húzódik és viszi le a vizet a Szent Rókus templom felől a bökényalji úti csapadékvíz csatornába, ezért azt a csatornát is takarítsák ki.
* Csatlakozik Laczkó Zsolt képviselő társához. A játszótereket már többször említették, ezért ő is kéri a rongálások megfékezését, valamint azt, hogy legalább egy héten egyszer valaki nézze már végig a játszótereket, mert valamennyi képviselőhöz, városvezetőhöz érkeznek ezzel kapcsolatban panaszok.

Valóban vannak olyan idősebb korú gyermekek, akik nem rendeltetésszerűen használják a játszóeszközöket, sőt koruknál fogva már nem is használhatnák. Ezt jobban kellene figyelni, mert egyre több kisgyermekes család van, sokan vannak a játszótereken.

Megköszöni, hogy újra fertőtlenítik a játszótereket. Kéri, hogy a vírushelyzet után is fordítsanak pénzt a fertőtlenítésre.

* Nagyobb esők alkalmával előjönnek a csapadékvizes dugulások, kiöntenek az árkok, elárasztják a házakat. Amennyiben lehetőség van rá, vannak visszatérően problémák bizonyos utcákban – Réti J. u., Szűk u., Halpiac u., Zöldkert u. -, tudja, hogy nagyon sokszor volt kint az intézmény, mosatták is az átereszeket, lapátoltak is ott. Ha lesz olyan pályázati lehetőség, amely kapcsán szilárd mederűre meg tudnák csinálni a felsorolt utcákból legalább néhányban, ebben a ciklusban, az lehetne megoldás ezekre a problémákra, akkor nem mosódna be az áteresz és nem kellene állandóan takarítani és ugrasztani esőben is az intézményt.

Megköszöni Laczkó Zsolt képviselő társának, hogy ő is szívügyének tekinti az óvárosi részt és már több alkalommal interpellált az ügyében. Higgye el, ő is ezt teszi és próbál érte küzdeni, de hátha kettejüknek jobban sikerül elérni az akaratukat.

A Városellátó Intézmény dolgozóihoz szól: igaz kétszer kellett interpellálnia a Fő utcának az üzletek felöli járdák söprése, illetve annak a résznek a takarítása ügyében. Most úgy tűnik, hogy próbálják rendszeresen takarítani. Reméli, hogy ez a továbbiakban is fenntartható lesz és folyamatosan fogják csinálni. Tudja, hogy ezt a munkát egyre nehezebb lesz elvégezni, a területet tisztántartani, mert hullanak a levelek a platánfákról. Bízik benne, hogy ez a munka folyamatos lesz, és mindenki megelégedésére fog szolgálni.

**Murányi László:**

* Két évvel ezelőtt készült egy jegyzőkönyv, miszerint a Démász Zrt. megszünteti a Dob u.-Fő u. felöli oldalán a süllyedést. Egy trafóáthelyezés miatt volt az úton egy átvágás. Az önkormányzat illetékesével, a Démász vezetése kint volt a helyszínen, felvették a jegyzőkönyvet, az év novemberére ígérték, hogy újra csinálják az utat.

A teljes terület lesüllyedt a Pingvin Patika előtt. Ennek az ügynek valahol meg kell lennie a hivatalban a nyomának, bár a polgármester úr azt mondta, hogy aki ezzel az üggyel foglakozott, már nem dolgozik a hivatalban. A helyszínen felvett jegyzőkönyvben is rögzítették, hogy a Démász vállalta a rendbetételt. Ez milliós kártétel, ezt nem fizetheti az önkormányzat.

* A Platán előtt a legkisebb eső után sem lehet elmenni, ott valamilyen közműtörés van.
* A Jakab zöldséges mögött egy gázbekötés után, 4-5 m hosszan, a felvágott betont tévedésből nem aszfaltozták vissza.
* A Síp utcai iskolának volt egyszer egy sportpályája, az amelletti kerítésrésznek nincs gazdája. Az már nem tartozik a rendelőintézethez sem és az iskolához sem. Ott néha már nem lehet elmenni a járdán.
* A Kossuth téren valamikor ültettek fákat, de azóta sem lettek rendbe hozva. Némelyik díszfából bokor lett. Valakinek fel kellene metszeni. A sövény is valamikor szépen elindult, aztán letaposták és úgy maradt. Ezen a nagy forgalmú részen egyetlen kis szemetes van kihelyezve.
* Egy évvel ezelőtt írta le a rendszámot: GYL 574. A Pokoli Konyha sarkánál van egy Szuzuki gépkocsi, egy év óta ott áll. Nem tudja, hogy a közterület-felügyelet észrevette-e, hogy a tavalyi sündisznó maradvány, macska, papír, minden ott van alatta. Észre kellene venni, vagy megkeresni a gazdáját.

Megjegyzi, hogy ebben az évben a villanyoszlopokon lévő muskátlik szépek voltak, a fő utcai virágok is jól voltak ápolva, ezért köszönetét fejezi ki.

Csak a rend kedvéért mondja el, hogy a régi temető közel 40 éve be van zárva. Megnézte, azóta senki sem váltott ott meg sírt. Valamilyen pénz kellene annak a rendben tartásához, de a város azért egy fillért sem kap, csak kritikát. A város nem fog tudni egy lezárt temetőt úgy rendben tartani, hogy megközelíthető legyen egy-egy sír, ami jogos lenne, de a hozzátartozó csak ilyenkor jelentkezik, hogy szeretne odamenni, de a sír megváltásáért nem fizet. Jelenleg senkinek sincs ott megváltott sírhelye. Nincs miből a városnak ezt rendbe hoznia. Egyébként ott valóban mindenféle szemét megtalálható, majd esetleg a pályázatból lehet valamit kezdeni.

* A Széchenyi út bal oldalán nem tudnak havat takarítani. Nem tudja, hogy a gépállomás mellett kié az a hosszú terület, ahol nincs járda, lapok vannak lerakva. Ott nem lehet babakocsit végig tolni.
* A rendőrkapitány úrnak már jelezte, hogy a Security autó, aki a pénzt szedi be, este beáll a volt „Feketevár” elé a járdára. Eltűrik azt, hogy a járda mellett a limányban megáll, mert különben 3 métert kellene gyalogolnia. Ugyanezt csinálta korábban az OTP melletti élelmiszer bolt elszámolásnál. Ehhez nincs joga.

**Nagypál Sándor:**

* A Hosszú utcán, a Kert u. és a Nyíl u. közötti részen van egy nagy kátyú.
* A Nagymező utca Bethlen G. u. sarkon van egy lakás, esőzéskor megáll a víz a járdán. Bodor János már csináltatott ott lefolyót, legutóbb abban lett megállapodva, hogy rá kell betonozni, mert a víz megy le a járdán. Tudomása szerint a polgármester urat megkereste az ott lakó, hogy azzal legyen valami csinálva.
* A Petneházi utcában van két önkormányzati telep, ahol háromkonténernyi szemét található. A környező lakosok jogosan vannak felháborodva. Neki azt mondták, hogy a polgármester úrnak is szóltak már. Kint volt a helyszínen, ahol azt mondták, hogy kitakarítják, majd ha lesz pénzük, de arra sosem lesz. Ebben kér intézkedést.
* A Hosszú utcán, a Mátyás király u. sarkán már több, mint egy éve húzódik a fának a lecsonkolása, mert attól félnek, hogy ráborul a házra, de azóta már egy teljesen elszáradt, illene rendbe tenni.
* Van a körzetben több olyan telep, ahol az idén még nem volt lekaszálva a fű, még kívül sem. Tudja, hogy a közterület-felügyelők sok helyen voltak, felszólították őket, de a lakosok, akik rendben tartják a területet, nem tudják, hogy az miért nincs lekaszálva. Azon a területen, ami le lett takarítva, ott egy haláleset történt.

Bedő Tamás: Ebben várhatóan a rendőrség egy közleményt ad ki. Egy mumifikálódott holttestet találtak.

**Dr. Kádár László Levente:**

* Szentes és Szeged irányából érkezve, a város szélén van két üdvözlő tábla, amelyek borzasztó állapotban vannak, összetöredezett, napégetett.

Bedő Tamás: A táblák cseréje folyamatban van.

* Visszatérő téma a Tulipán utcai parkban történő parkolás. A személyautók rendszeresen parkolnak ott, főként hétvégén, gyakran 8-10 autó is. Kapott rá ígéretet, hogy valamilyen módon lezárják. Az egy dolog, hogy a zöldfelületet is fel kell utána újítani, de az új járda is tönkre fog menni. Tájékoztatást kér a Közterület-felügyelőktől a szabálytalan parkolás kapcsán, hogy az elmúlt időszakban ezzel kapcsolatban volt-e intézkedés? Ha volt, milyen és mennyi intézkedés történt?
* Korábban kérte: a Muskátli u. 11. szám előtti ingatlan előtt hiányzik egy kézi szemetes, akkor kapott is rá ígéretet, de a mai napig nem pótolták. Ezt jelezték felé, ezért ismét kéri a pótlását.
* Visszatérő téma a Rozmaring, Levendula, Búzavirág utcákban a kátyúzási munkálatok, melyre kapott már ígéretet. Nincs sok kátyú, de azok nagyon mélyek, az autókban kárt tudnak okozni. A Rozmaring utcában lévő egy kátyú lassan már eléri az aszfalt felét. Kéri ezt minél hamarabb kijavítani.
* Kéri a négyöles út melletti kátyú ismételt feltöltését, mert az eső több helyen kimosta és balesetveszélyes.
* Az Aranysziget Otthonból többen mennének a Rendelőintézetbe, sokan kerekesszékkel. A Levéltárnál a sarkon egy fa nagyon felnyomta a járdát, azon nem lehet, - főként kerekesszékkel - közlekedni, ezért ki kell menni az úttestre. Próbálják meg kijavítani ezt a járdaszakaszt, mert fontos lenne, ha az Aranyszigetből a járdán tudnának közlekedni a Rendelőintézethez.
* A Muskátli u. 17. számnál valamiért beszakadt az új térkövezett járda, kéri ennek kijavítását.
* Visszatérő probléma, hogy a Muskátli utcán, az élelmiszerbolt mellett lévő szelektív hulladéklerakót sokan nyilvános hulladéklerakóként kezelik, építési törmeléket, fóliadarabokat, ágyakat raknak oda. Korábban kérte, hogy legalább egy tiltó táblát helyezzenek ki. Erre azt a választ kapta, hogy az nem megoldás. Ezzel tisztában van, a megoldás az lenne, ha meg tudnák változtatni ezeknek az embereknek a gondolkodását, de ez sajnos nehéz. Ezért ismét kéri, hogy egy tiltó táblát helyezzenek ki. Emellett ott van kamera, ha jelzés érkezik, próbálják meg kideríteni, hogy kik helyeznek oda rendszeresen ipari szemetet. Borzalmasan néz ki visszatérően.
* Vízelvezetéssel kapcsolatban érkezett jelzés. Esős időszakban a Muskátli u.- Orgona u. kereszteződésében áll a víz.

**Murányi László:**

* Az előző ülésen interpellált és nem kapott rá választ, hogy a II. Világháborús Emlékmű és az út között elhelyeztek egy apróbetűkkel írt táblát az útpadka mellett 1,5 m-re. Azt javasolja, hogy aki azt oda tette, büntetésből tegye máshová. Az önkormányzat ne fordítson rá egy fillért sem.

Bedő Tamás polgármester az ülést 11.15 órakor bezárja.

K.m.f.

 Bedő Tamás Dr. Juhász László

 polgármester jegyző